Jann Sjursen (KD), 2004-06-02:
Som tilkendegivet under førstebehandlingen af dette beslutningsforslag støtter Kristendemokraterne regeringens forslag.
Det gør vi på trods af, at vi i sin tid var imod dansk deltagelse i krigen mod Irak, og vi gør det også på trods af, at vi på mange måder finder - i lighed i øvrigt med kritikere i den her debat - at de militære aktioner, som de er blevet indledt, i virkeligheden er blevet til en del af problemet og ikke en del af løsningen.
Ikke desto mindre mener vi på baggrund af, at et flertal i Folketinget besluttede sig for, at Danmark skulle være en del af krigskoalitionen mod Irak, at vi har en forpligtelse til at bidrage til den genopbygnings- og stabiliseringsindsats, som nu må pågå i Irak, og som også i dag pågår på baggrund af et FN-mandat og tilslutning til den multinationale sikringsstyrke i Irak.
Men jeg vil godt understrege, at for os er det ekstremt vigtigt, at vi fokuserer på andre end de militære midler i forhold til at være med til at stabilisere og genopbygge Irak.
Det er vigtigt, at vi får givet irakerne og den irakiske overgangsregering fuld suverænitet, sådan at de får ejerskab til den demokratiseringsproces, der forhåbentlig kan komme i gang, og som er forudsætningen for, at vi på længere sigt kan bidrage til at skabe fred og stabilitet i landet.
Vi mener, det er vigtigt, at Danmark over for koalitionsparterne og ikke mindst over for USA påtaler de amerikanske overgreb, der er sket, som det også er sket fra dansk side i forbindelse med statsministerens besøg i Washington for nylig.
Jeg vil også godt sige, at det ikke virker, som om regeringen er voldsomt opsat på, at man skal komme til bunds i nogen af disse sager.
Man fører i mange henseender nærmest et mummespil i forhold til amerikanerne, når det gælder om at få dem ud af busken og få bragt både sig selv og koalitionen på ret kurs med hensyn til det, der sker i Irak.
Vi tilslutter os beslutningsforslaget på trods af, at det kommer på et tidspunkt, hvor forhandlingerne i New York om en ny FN-resolution i Sikkerhedsrådet ikke er bragt til ende, men fordi vi altså nødvendigvis bliver nødt til at tage stilling til forlængelse af mandatet for de danske soldater på nuværende tidspunkt. Vi gør det så med 6 måneder og med det, som der også står i bemærkningerne, at skulle der i forbindelse med forhandlingerne i New York, og skulle der i en ny resolution vedtaget af Sikkerhedsrådet komme nye ting frem, som ændrer på de forudsætninger, som vi nu forlænger mandatet på, ja, så har regeringen tilkendegivet, at man vil vende tilbage til Folketinget, i første omgang til Det Udenrigspolitiske Nævn.
Vi synes, det er en fuldt ud tilfredsstillende løsning, der dér er tilkendegivet fra regeringens side.
Så har Folketinget alle hånde muligheder for at vende tilbage til sagen og også om nødvendigt i virkeligheden drøfte den i selve Folketinget, hvis det skulle komme dertil.
Vi kan ikke andet og skal ikke andet i denne her forbindelse end tilkendegive, at vi altså støtter beslutningsforslaget.
Uanset vi synes, der er mange ting, der går galt i Irak i disse dage og uger, så vil det være helt forkert, hvis Danmark på nuværende tidspunkt skulle bakke ud, og det vil til syvende og sidst efter vores opfattelse også være med til at svække bestræbelser, der er i FN, på at overlade den fulde suverænitet til en irakisk overgangsregering.
Så også af den grund finder vi faktisk, at det er vigtig, at Folketinget i dag giver sit samtykke til en forlængelse af mandatet for de danske soldater i Irak.
Det er i virkeligheden også at give sit bidrag til, at FN finder et stærkere fodfæste i det kaos, som der desværre er i Irak i dag, og at FN på den måde kan bidrage til, at irakerne selv får et stærkere ejerskab til deres egen udvikling, end de har i dag.
Med disse ord vil vi støtte beslutningsforslaget, når det kommer til afstemning om lidt.
Nej, som ordfører.